Казанда татарометражкалар күрсәтәчәкләр 

	12 октябрьдә 15.00 сәгатьтә Камал театрының Кече сәхнәсендә кыска метражлы комедияләр күрсәтеләчәк (“Татарометражкалар” проекты). Әлеге чарада фильмнарда төп рольләрне башкарган Камал театры артистлары да катнаша.	 Тамашачылар игътибарына 3 комедия тәкъдим ителә: «Пилмән» (“Пельмени”), “Сырхау” («Пациент») һәм “Ишекне япты да китте” («Хлопнул дверью и ушел»). Режиссер Салават Юзеев төшергән «Ишекне япты да китте» фильмы XI Казан халыкара мөселман киносы фестивалендә икеләтә җиңү яулады: “Иң яхшы кыска метражлы фильм” һәм “Кыска метражлы фильмда иң яхшы ир-ат роле” номинацияләрендә. Иң яхшы ир-ат роле исеменә Г.Камал исемендәге Татар дәүләт Академия театры артисты, Татарстанның халык артисты Илдус Габдрахманов лаек булды. Кыска метражлы татар фильмнарын тәкъдим итү чарасында проектның иҗат төркеме катнаша: режиссер һәм сценарист Салават Юзеев, сценарист Ркаил Зәйдулла, оператор Илшат Рәхимбай, икенче режиссер Радик Бариев һәм Камал театры артистлары. Комедияләрдә төп рольләрне Камал театрының әйдәп баручы артистлары башкарды: Татарстанның халык артистлары Хәлим Җәләлов, Илдус Габдрахманов, Татарстанның атказанган артистлары Фәнис Җиһанша, Алсу Каюмова, Минвәли Габдуллин, театрның яшь артистлары Раил Шәмсуаров, Алмаз Сабирҗанов, Айгөл Абашева, Айгөл Миңнуллина һ.б. 
	---	
Камал театры

	№ --- | 09.10.2015	


